送杜丞
作者：李新
朝代：宋

paragraphs: 鴨頭未換秋谿綠，漲水吹沙亂泥玉。
孤城雨過星斗稀，曉起爲誰歌别曲。
江臯人散空鷗鷺，飛截長煙斷寒素。
當年珠珮更悠悠，岸草黄花重回顧。
細看錦嚢詩字字，杜郎生得真男子。
太尉國風偃如草，丞相家聲清似水。
八月涼風來，吹斷浮陰雲。
風檣急轉望中遠，明日東苑生清芬。